CELEX: 32020D1584
Language: el
Date: 2020-10-26 00:00:00
Title: Απόφαση (ΕΕ) 2020/1584 του Συμβουλίου της 26ης Οκτωβρίου 2020 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου του Διεθνούς Οργανισμού Πολιτικής Αεροπορίας σχετικά με την έγκριση της τροποποίησης 46 του παραρτήματος 6 μέρος I, και της τροποποίησης 39 του παραρτήματος 6 μέρος ΙΙ της σύμβασης για τη Διεθνή Πολιτική Αεροπορία, σχετικά με την αναβολή της μελλοντικής απαίτησης προμήθειας εικοσιπεντάωρου καταγραφέα συνομιλιών στον θάλαμο διακυβέρνησης, για την αποφυγή ακούσιων συνεπειών λόγω της πανδημίας COVID-19

30.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 362/25
               
            
         ΑΠΟΦΑΣΗ (ΕΕ) 2020/1584 ΤΟΥ ΣΥΜΒΟΥΛΙΟΥ
         της 26ης Οκτωβρίου 2020
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου του Διεθνούς Οργανισμού Πολιτικής Αεροπορίας σχετικά με την έγκριση της τροποποίησης 46 του παραρτήματος 6 μέρος I, και της τροποποίησης 39 του παραρτήματος 6 μέρος ΙΙ της σύμβασης για τη Διεθνή Πολιτική Αεροπορία, σχετικά με την αναβολή της μελλοντικής απαίτησης προμήθειας εικοσιπεντάωρου καταγραφέα συνομιλιών στον θάλαμο διακυβέρνησης, για την αποφυγή ακούσιων συνεπειών λόγω της πανδημίας COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση του Σικάγου για τη Διεθνή Πολιτική Αεροπορία («σύμβαση του Σικάγου»), η οποία ρυθμίζει τις διεθνείς αεροπορικές μεταφορές, άρχισε να ισχύει στις 4 Απριλίου 1947. Με αυτήν ιδρύθηκε ο Διεθνής Οργανισμός Πολιτικής Αεροπορίας (ΔΟΠΑ).
                  
               
                     (2)
                  
                  
                     Τα κράτη μέλη είναι συμβαλλόμενα κράτη της σύμβασης του Σικάγου και μέλη του ΔΟΠΑ, ενώ η Ένωση έχει την ιδιότητα του παρατηρητή σε ορισμένα όργανα του ΔΟΠΑ. Επτά κράτη μέλη εκπροσωπούνται στο Συμβούλιο του ΔΟΠΑ.
                  
               
                     (3)
                  
                  
                     Δυνάμει του άρθρου 54 της σύμβασης του Σικάγου, το Συμβούλιο του ΔΟΠΑ δύναται να εκδίδει διεθνή πρότυπα και συνιστώμενες πρακτικές και να τις ορίζει ως παραρτήματα της σύμβασης του Σικάγου.
                  
               
                     (4)
                  
                  
                     Δυνάμει του άρθρου 90 της σύμβασης του Σικάγου, κάθε τέτοιο παράρτημα ή κάθε τροπολογία παραρτήματος αρχίζουν να ισχύουν εντός τριών μηνών από την υποβολή τους στα συμβαλλόμενα κράτη του ΔΟΠΑ, ή στο τέλος κάθε μεγαλύτερης χρονικής περιόδου που μπορεί να ορίσει το Συμβούλιο του ΔΟΠΑ, εφόσον εν τω μεταξύ η πλειονότητα των συμβαλλομένων κρατών του ΔΟΠΑ δεν έχει κοινοποιήσει τη μη αποδοχή τους.
                  
               
                     (5)
                  
                  
                     Δυνάμει του άρθρου 38 της σύμβασης του Σικάγου, κάθε κράτος το οποίο κρίνει ανέφικτο να συμμορφωθεί, από κάθε άποψη, με οποιοδήποτε διεθνές πρότυπο ή οποιαδήποτε διεθνή διαδικασία όπως αναφέρεται στο άρθρο 37 της εν λόγω σύμβασης ή να εναρμονίσει πλήρως τους οικείους κανονισμούς ή τις οικείες πρακτικές με οποιοδήποτε ανωτέρω διεθνές πρότυπο ή διεθνή διαδικασία, ή κρίνει απαραίτητο να θεσπίσει κανονισμούς ή πρακτικές που διαφέρουν, από οποιαδήποτε άποψη, από εκείνους που έχουν θεσπιστεί από διεθνές πρότυπο, κοινοποιεί αμελλητί στον ΔΟΠΑ τις διαφορές μεταξύ της οικείας πρακτικής και αυτής που έχει θεσπιστεί από το διεθνές πρότυπο.
                  
               
                     (6)
                  
                  
                     Η πανδημία COVID-19 επηρέασε αρνητικά τους χειριστές αεροσκαφών, τους αερομεταφορείς και τους υποπρομηθευτές των κατασκευαστών εξοπλισμού, και καθυστέρησε την ανάπτυξη νέων συστημάτων. Οι αερομεταφορείς ακυρώνουν ή αναβάλλουν τις παραδόσεις αεροσκαφών, με αποτέλεσμα οι παραδόσεις αεροσκαφών που επρόκειτο να πραγματοποιηθούν το 2020 να αναβληθούν έως το 2021. Ένα πρόσφατα κατασκευασμένο αεροσκάφος που έχει διαμορφωθεί για να παραδοθεί το 2020 και έχει καθυστερήσει έως το 2021 χρήζει αναδιαμόρφωσης στις ισχύουσες διατάξεις μετά την 1η Ιανουαρίου 2021. Οι αερομεταφορείς και οι κατασκευαστές αεροσκαφών υφίστανται αδικαιολόγητη οικονομική επιβάρυνση εάν αυτά τα αεροσκάφη πρέπει να μετασκευαστούν. Επομένως, η Επιτροπή βρίσκεται στη διαδικασία έγκρισης της αναβολής αυτής της ημερομηνίας σε επίπεδο Ένωσης, μέσω τροποποιήσεων του κανονισμού (ΕΕ) αριθ. 965/2012. Ο καταγραφέας συνομιλιών στον θάλαμο διακυβέρνησης («CVR») χρησιμοποιείται ως βοήθημα σε περίπτωση ατυχημάτων και για τη διερεύνηση συμβάντων. Η παράταση της διάρκειας χρήσης του CVR από δύο ώρες σε είκοσι πέντε ώρες δεν δημιουργεί σημαντικό κίνδυνο για την ασφάλεια, αλλά ευθυγραμμίζει το όφελος για την ασφάλεια από τη μεγαλύτερη διάρκεια εγγραφής συνομιλιών στον θάλαμο διακυβέρνησης με τις τρέχουσες πραγματικές συνθήκες που αντιμετωπίζει ο κλάδος των αερομεταφορών. Η Ένωση υποστηρίζει σθεναρά τις προσπάθειες του ΔΟΠΑ για τη βελτίωση της αεροπορικής ασφάλειας. Λαμβάνοντας υπόψη την άνευ προηγουμένου κατάσταση που προκάλεσε η πανδημία COVID-19 και την απουσία σημαντικού κινδύνου για την ασφάλεια, η Ένωση θα πρέπει, συνεπώς, να υποστηρίξει τις εν λόγω τροποποιήσεις.
                  
               
                     (7)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης κατά τη 221η σύνοδο του Συμβουλίου της ΔΟΠΑ σχετικά με την προβλεπόμενη τροποποίηση 46 του παραρτήματος 6 μέρος I, και την τροποποίηση 39 του παραρτήματος 6 μέρος ΙΙ. Η εν λόγω θέση θα πρέπει να είναι η υποστήριξη των εν λόγω τροποποιήσεων και θα εκφραστεί από τα κράτη μέλη της Ένωσης που είναι μέλη του Συμβουλίου του ΔΟΠΑ, τα οποία ενεργούν από κοινού, εξ ονόματος της Ένωσης.
                  
               
                     (8)
                  
                  
                     Η θέση της Ένωσης, μετά την έγκριση χωρίς ουσιαστικές αλλαγές της τροποποίησης 46 του παραρτήματος 6 μέρος I, και της τροποποίησης 39 του παραρτήματος 6 μέρος ΙΙ, από το Συμβούλιο του ΔΟΠΑ, την οποία θα ανακοινώσει ο γενικός γραμματέας του ΔΟΠΑ μέσω της διαδικασίας των επιστολών του ΔΟΠΑ προς τα κράτη, θα πρέπει να είναι η μη καταγραφή μη αποδοχής και η κοινοποίηση της συμμόρφωσης με τις εν λόγω τροποποιήσεις, την οποία θα εκφράσουν όλα τα κράτη μέλη της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης κατά τη 221η σύνοδο του Συμβουλίου της Διεθνούς Οργάνωσης Πολιτικής Αεροπορίας (ΔΟΠΑ) είναι η πλήρης υποστήριξη της προτεινόμενης τροποποίησης 46 του παραρτήματος 6 μέρος I, και της τροποποίησης 39 του παραρτήματος 6 μέρος ΙΙ, της σύμβασης για τη Διεθνή Πολιτική Αεροπορία.
            
            
               2.   Η θέση που πρέπει να ληφθεί εξ ονόματος της Ένωσης, εφόσον το Συμβούλιο του ΔΟΠΑ εγκρίνει χωρίς ουσιαστικές αλλαγές τις προτεινόμενες στην παράγραφο 1 τροποποιήσεις είναι η μη εναντίωση και η κοινοποίηση της συμμόρφωσης με τις εκδιδόμενες τροποποιήσεις σε απάντηση στην αντίστοιχη επιστολή του ΔΟΠΑ προς τα κράτη.
            
         
         
            Άρθρο 2
            
               1.   Η θέση που αναφέρεται στο άρθρο 1 παράγραφος 1 εκφράζεται από τα κράτη μέλη της Ένωσης που είναι μέλη του Συμβουλίου του ΔΟΠΑ, τα οποία ενεργούν από κοινού.
            
            
               2.   Η θέση που αναφέρεται στο άρθρο 1 παράγραφος 2 εκφράζεται από όλα τα κράτη μέλη της Ένωσης.
            
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 26 Οκτωβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH